Gajus Valerius Flaccus
Gajus Valerius Flaccus, d. ca. 90, romersk digter, forfatter til det episke digt Argonautica (Argonautertogtet). Med sin version af den dramatiske historie om Jasons rejse til det fjerne Kolchis efter Det Gyldne Skind indskriver Valerius Flaccus sig i en tradition med stolte forbilleder: Apollonios fra Rhodos, Vergil og Ovid. Værket emmer dog af romersk kejsertid med sine allusioner til Vespasian, Titus og Domitian og med sin tanke om rejsen til fremmede lande som en civilisatorisk opgave. Som sine forgængere giver Valerius Flaccus en indgående skildring af Medea og hendes vågnende kærlighed til helten Jason (5.-8. bog).